Antanas Merkys

Antanas Merkys (Bajorai, 1887ko otsailaren 1a – Malenki, Vladimir oblasta, 1955eko martxoaren 5a) lituanar politikaria izan zen. Lituaniako lehen ministroa izan zen 1939tik 1940ra. 

Zuzenbidea ikasi zuen eta errusiar armadarekin parte hartu zuen Lehen Mundu Gerran. Lituaniak independentzia lortu ondoren, 1919an Defentsa ministro izendatu zuten. 1923an Antanas Smetonaren idazkari izendatu zuten. 1926ko Smetonaren estatu-kolpearen ondoren, Merkys Defentsa ministro izendatu zuten berriro, eta 1927an Klaipeda eskualdeko gobernadore bihurtu zen. 1932an gobernadore kargutik kendu zuten alemaniarren presioagatik, eta 1933tik 1939ra Kaunasko alkate izan zen. 1936an parlamentuko kide hautatu zuten eta 1939ko azaroan lehen ministro izendatu zuten.

1940ko ekainaren 14an, Sobietar Batasunak ultimatum bat aurkeztu zion Lituaniari, tropa sobietarrak Lituanian sartzea eta sobietarren aldeko gobernu bat eratzea eskatuz. Smetona presidenteak herrialdetik ihes egin eta boterea eman zion Merkysi, eta hurrengo egunean parlamentuak Merkys berretsi zuen presidente gisa. Ekainaren 17an Merkysek dimisioa eman zuen ultimatum sobietarra onartu eta Justas Paleckis ezkertiarra lehen ministro izendatu ondoren.

Merkys herrialdetik ihes egiten saiatu zen, baina atxilotu egin zuten, familiarekin batera Saratovera deportatu zuten eta gero espetxeratu egin zuten. 1954an askatu zuten, baina ez zioten Lituaniara itzultzen utzi, eta hurrengo urtean hil zen.

Lituaniak ez du gaur egun Merkysen presidentetza zilegitzat hartzen, eta Sobietar Batasunak Lituania anexionatzea ekarri zuten ekintza guztiak legez kanpokotzat eta baliogabetzat jotzen ditu.

Kategoria:Lehen Mundu Gerrako militarrak
Kategoria:Lituaniako politikariak